সারাদিন খোঁজাখুঁজি করেও মূর্তির কোনো চিহ্ন দু'জনের চোখে পড়ল না। রাত্রিবেলা মেয়ের সাথে ফোনে কথা বলার সময়ে মনিকা কিছুতেই মূর্তি হারানোর কথাটা গোপন রাখতে পারলেন না। বলেই ফেললেন মেয়ের কাছে। সোনাই শুনে হাঁউমাউ করে উঠলো, "তোমরা যে কী করো না! বাবা কিচ্ছু মনে রাখতে পারে না! কোথায় কী রাখে তার ঠিক নেই! তুমিও একটু দেখবে না! সারাদিন কী এতো কাজ করো? দু'জন তো মানুষ!" মেয়ে চেঁচামেচি করছে দেখে জামাই সন্দীপ জিজ্ঞাসা করলো, "কী হয়েছে?" সোনাই ওকে বলল ঘটনাটা। সন্দীপ ফোনে বললো, "মা, বাবাকে বলুন তাড়াতাড়ি পুলিশে একটা কমপ্লেইন করতে।"